BH-bekjennelser fra en kvinne uten lommer
Kjære venner, familie, kolleger og vilt fremmede folk. I årevis har jeg blitt sett ned på. Jeg har fått rare blikk. Dere har stirret - med sjokk og vantro, ristet på hodet og sett dumt på meg. Hver eneste gang jeg ikke har hatt genser eller bukse med lommer eller veske i nærheten. Men nå, kjære dere, det er så deilig å endelig kunne si: Jeg er ikke alene. Vi er ikke gale, vi er bare en gjeng damer med ekstremt praktisk sans. Og vi er akkurat som selveste statsministeren vår. Det er så deilig å endelig kunne rope det ut: Ja, vi pøtter mobilen i BH-en! Ja, vi bruker BH-ene våre som oppholdssted for våre iPhoner og Samsunger. Ja, det er rett og slett FOR praktisk til å ikke gjøre det. Det var en sann glede da VG lørdag kunne avsløre den deilige nyheten om at Erna Solberg er en del av denne klubben. I etterkant av den dyptpløyende journalistiske saken, som Erna selv kalte det, har flere stått frem som mobil-i-BH-damer. Blant dem er Høyre-damene,kulturminister Torhild Widvey og stortingsrepresentant Tina Bru, samt Innovasjon Norge-sjef Anita Krohn Traaseth. I tillegg har drøssevis av andre stått frem på Twitter. Dette er gode nyheter vi trykker til vårt bryst. Det er noe ekstremt deilig og folkelig over det å vite at Erna er en av oss. For en enkel østfolding er det litt stas å vite at jeg har noe mer til felles med selveste statsministeren, ikke bare at vi begge ruler på Candy Crush. Det var et TV-klipp av Erna som ble gjort under cupfinalen for kvinner i fjor som avslørte henne. Trolig etter å ha skrevet en tekstmelding, legger Erna mobilen i BH-en sin, med en sedvane som bare kvinner som har gjort dette mange, mange ganger før, gjør. Når du verken har lommer eller veske, og når du er en såpass travel kvinne som Erna (vil jeg tro) - hvorfor ikke? Selvfølgelig kan den legges der når du trenger hendene til andre ting. Mange har kritisert saken og lurer på hvorfor i all verden VG skriver om dette. Svaret er rett og slett: Vi synes det er utrolig kult og fascinerende å vite at også Erna «må finne praktiske løsninger i nøden», som hun sier. VG dekker daglig et bredt spekter av saker. Hos oss er det rom for både nyheter og saker av den mer kuriøse sorten. Akkurat som BH-en, har VG plass til flere ting på en gang. I mellomtiden er vi spente på å se hvor Erna gjør av iPaden sin. Av CAMILLA BRÆKKE
For en enkel østfolding er det stas å vite at jeg har mer til felles med statsministeren, ikke bare at vi begge ruler på Candy Crush